钦定古今图书集成/方舆汇编/职方典/第1132卷 > 《王公堤记》郭正域
## 钦定古今图书集成/方舆汇编/职方典/第1132卷 > 《王公堤记》郭正域

记曰：“由汉阳而北抵汉口，龙家湖水出焉。相去几里
馀，舟楫不到。水涨为巨浸，汉口几万家，朝夕于城，莫
利往来。先是守兹土者蔡公、盛公、孙公，创为堤，岁久
尽圮。王公抵任之年，政理民和，问民疾苦，慨然曰：‘是
诚在我。夫因财于官官帑竭；因力于民民力疲，即人
劝而户募之，民且不应，我其用人乎’？”于是廉得省祭
官熊士奇等可使也。召之庭下，酌酒劳之，簪花束彩，
阶下大作乐，导之中门而行，名之曰：“善人。太守不以
相苦，与若等共功德事，尔子孙且食报。”于是大众踊
跃出曰：“我等何敢负公！”不期月堤成，长二百七十丈，
横袤二丈。中为石桥，桥一孔。桥之上翼以石栏，覆以
瓮。堤左右累石为基，如桥之长，高二丈有奇。桥旁为
祠宇者三：堤曰王公堤，桥曰王公桥，祠曰王公祠，志
不忘王公也。王公捐餐钱若干，凡募得银若干两。工
始于己巳岁仲冬月，落成于丙午岁仲冬月。而诸生
熊士章，余友也，属余记之。余曰：“王公以善养人矣，以
善与人，人莫不为善。善人有为善之名，地方受为善
之利，王公之善莫大”焉。堤成之日，其直如矢，荡荡平
平，乘车荷担，昼往宵行，风雨晴霁，渡涛靡惊。夫宁独
一堤以治天下可也。王公讳宗本，字世端，徽之休宁
人。诸善人有功者，各勒名于碑阴。